Indrek Park

Indrek Park (sündinud 30. märtsil 1971 Tartus) on eesti keeleteadlane, kes uurib Põhja-Ameerika indiaani keeli.

Ta töötab Indiana Ülikooli kunstide ja teaduste kolledži keeleteaduse osakonnas. On arendanud indiaani väikekeeli, kirjutanud keeleõpikuid, pidanud väikekeeltest loenguid ja loonud vähemalt ühele neist ka kirjakeele.

Indrek Park adopteeritud mandani-hidatsa rahva Ränikivi klanni. Tema indiaani nimeks on Tiirlev Kotkas.

Elulugu 
Ta alustas oma haridusteed Tartu 2. keskkoolis (nüüd Miina Härma Gümnaasium). Keskkooli kõrvalt õppis ta Märt Läänemetsa käe all klassikalist hiina keelt ning hiljem ülikooliõpingute ajal ka moodsat hiina keelt ja Linnart Mälli juures klassikalist tiibeti keelt.

Park õppis 1989. aastast Tartu Ülikooli ajalooteaduskonnas etnograafiat ning käis koos Liivo Niglasega Siberis neenetsite ja manside rahvalaule üles kirjutamas. 1989. aasta sügisest alates on ta ka korp! Revelia liige.

Pärast Tartu Ülikooli lõpetamist 1996. aastal läks ta Pekingisse hiina keelt õppima ning 2000. aastal jätkas Hiinas magistriastmes tibetoloogia õpingutega.

2002. aastast õppis ta Ameerika Ühendriikides, kus omandas doktorikraadi Indiana Ülikoolis doktoritööga hidatsa keele grammatikast. Ühtlasi elas ta pikalt Põhja-Dakotas Fort Bertholdi Kolme Hõimu reservaadis, kus kirjutas üles hidatsade keelt. Ta on teinud koostööd ka oglala lakota hõimuga Pine Ridge’i reservaadis Lõuna-Dakotas.

2012. aastal tunnistas Society for the Study of Indigenous Languages of the Americas Pargi doktoritöö hidatsa keele grammatikast aasta parimaks põliskeelt käsitlevaks monograafiaks (Mary Haasi auhind).

Indrek Park on töötanud arikara, hidatsa, lakota, assiiniboini ja mandani keelega.

Tema tegevusest väljasuremisohus mandani keele päästmisel räägib Liivo Niglase 2020. aastal valminud dokumentaalfilm "Keelepäästja".

Isiklikku 

Tema abikaasa on Maria Park. Neil on kaks tütart.

Indrek Pargi isa oli Antarktika-uurija Vello Park.

Ta mängib torupilli ning on laulnud Tartu regilauluansamblis Hellero.

Viited

Välislingid
 Indrek Park. A Grammar of Hidatsa Indiana Ülikool, 2012
Vikerraadio ajaloosaates "Eesti Lugu" Friedrich Lustigist 
Vikerraadio "Keelesaates" :  Indrek Park eesti ja indiaani keeltest.(2015)
2. osa
Heidit Kaio: "Eestlane loob indiaanlastele kirjakeelt" Eesti Päevaleht, 24. november 2012
 Jessica Wolfe: "Bloomington man helps save dying languages" Indiana Daily Student, 18. oktoober 2005
 Valdur Mikita: "Indrek Pargi müsteeriumid" Kirikiri, 20. detsember 2004
 Eda Post: "Tallinna vanalinn jõuab Lõuna-Korea telesse" EPL, 4. märts 2006
 Mihkel Kärmas: ""Pealtnägija": eestlane õpetab Ameerikas indiaanlastele nende endi keeli" ERR, 14. oktoober 2020
 "Indrek Park ehk Tiirlev Kotkas: mõni nädal sureb kolm keelt" ERR kultuur, saade Plekktrumm, 17. november 2020
 "Video: Indrek Pargi loeng hääbuvate keelte õpetamisest" ERR Novaator, 5. mai 2021

Eesti keeleteadlased
Eesti vikipedistid
Tartu Ülikooli filosoofiateaduskonna vilistlased
Korporatsioon Revelia liikmed
Sündinud 1971